Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A személyes adatok védelméről és a közérdekű adatok nyilvánosságáról szóló 1992. évi LXIII. törvény 8. §
Paragraph Index: 1517

(1) bekezdése alapján személyes adatok akkor továbbíthatók, ha az érintett ahhoz hozzájárult, vagy törvény megengedi. A távközlési szolgáltatók a szolgáltatással, illetve hálózatuk üzemeltetésével kapcsolatban tudomásukra jutott adatokat, információkat bizalmasan kezelik, s azokat — a kifejezett jogszabályi kötelezés esetét kivéve — nem szolgáltathatják ki. Az előfizetők adatait a szerződés mellékletét képező adatkezelési nyilatkozatnak megfelelően kezelik. A rendőrség büntető eljárással kapcsolatban jogszerűen kérhet adatokat telefontársaságoktól, azonban ehhez — a rendőrségi törvény értelmében — előzetes ügyészi beleegyezés szükséges. Törvénysértést követ el az a társaság, amelyik ügyészi jóváhagyás nélkül szolgáltat adatot a rendőrségnek valamelyik előfizetőjének beszélgetéseiről. A fentiekre figyelemmel a Westel 900 GSM Rt. jogszerűen járt el akkor, amikor a kért telefonszám kiadását megtagadta. A hatályos jogi szabályozás szerint sem a büntető-, sem a szabálysértési kódex nem tartalmaz olyan tényállást, amely alapján Ön, vagy a szolgáltató eljárást indíthatna a zaklató személy(ek) ellen. (A zaklató hívásoknak a jelenleg hatályos jog szerint is lehetséges olyan esete, amely büntető-, vagy szabálysértési eljárást eredményezhet.) A jelenlegi jogi helyzetben a panaszával összefüggésben — más beadványokhoz hasonlóan — azt tudom javasolni, kérje a Westel 900 GSM Rt-től a kapcsolási szám megváltoztatását és titkosítását. Igaz, ez kényelmetlenségekkel jár, és nem is jelent feltétlenül megoldást. Tekintettel arra, hogy az Ön esetében az egyik zaklató hívó előfizetési számát a szolgáltató már azonosította, más — hasonló ügyekben is esetleg alkalmazható, és a hatályos adatvédelmi előírásoknak is megfelelő — megoldással is próbálkozunk. Munkatársam megbeszélést folytatott a szolgáltató adatvédelmi menedzserével és kérte, hogy a szolgáltató nyilatkoztassa meg az azonosított előfizetőt: hozzájárul-e személyes adatainak továbbításához, mert a kapcsolási számáról kezdeményezett hívások gyakorisága arra utal, hogy arról valaki szeretné Önnel felvenni a kapcsolatot, de ez eddig nem sikerült. Ha a hozzájárulás alapján ismertté válik a hívást kezdeményező személye, tisztázhatja vele a zaklató hívások okát. (Természetesen nem azt várjuk, hogy a zaklató hozzájárul adatai továbbításához, abban azonban bízhatunk, hogy egy ilyen fellépés nyomán az adott telefonszámról kezdeményezett zaklató hívások esetleg megszűnnek.) A hozzám érkezett hasonló panaszok miatt, valamint a rendőrség jelzései alapján keresem azt az általános megoldást, amely lehetővé tenné, hogy a zaklató jellegű telefonhívások ellen törvényesen fel lehessen lépni. Figyelemmel kell azonban arra lenni, hogy a kapcsolási szám és az előfizető nevének ismeretében sem állítható minden kétséget kizáróan, hogy a hívó fél és az előfizető ugyanaz a személy. Olyan megoldást szeretnék találni, amely — a jogsérelemmel arányos — fellépést (jelzést, figyelmeztetést, a szolgáltatás korlátozását stb.) tenne lehetővé azon előfizetőkkel szemben, akiknek készülékéről a zaklató hívásokat kezdeményezik. A fentiekre figyelemmel a közeljövőben megkeresem a jogalkotót, és törvénymódosítást kezdeményezek a rosszakaratú hívások ügyében. A késedelmes válaszért szíves elnézését kérem. Budapest, 1999. november 1. Üdvözlettel: Dr. Majtényi László (578/A/1999) 2000/88/II. szám [Állásfoglalás: az önkormányzati képviselőket vagyonnyilatkozatra csak törvény kötelezhetné, a törvény lehetővé tehetné azt is, hogy a kérdést az önkormányzat rendelettel szabályozza] Rimóczi József önkormányzati képviselő Debrecen Tisztelt Képviselő Úr! Beadványát, melyben a települési képviselők körében bevezetni kívánt vagyonnyilatkozattal kapcsolatban kéri állásfoglalásomat, kivizsgáltam. A vizsgálat eredményeiről az alábbiakban tájékoztatom:

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes